**Önk/5-19/2019.**

Csongrád Városi Önkormányzat Képviselő-testületének **2019. szeptember 26-án** megtartott **19.** (*rendes*) üléséről készült jegyzőkönyve.

**N a p i r e n d:**

1. Előterjesztések:

**T A R T A L O M J E G Y Z É K :**

|  |  |  |  |
| --- | --- | --- | --- |
|  |  |  |  |
|  | **A hozott határozat tárgya:** | **száma** | **oldalszáma** |
| 1. | Az ülés napirendjének és tárgyalási sorrendjének elfogadása | 166 | 2-3 |
| 2.  | Tájékoztató áthúzódó pályázatokról | 167 | 12 |
| 3. | A játszóterek használatának rendjéről szóló önkormányzati rendelet megalkotása (első olvasat) | 168 | 16-17 |
| 4. | Csongrádi Alkotóház alapító okiratának módosítása | 169 | 18-19 |
| 5. | Csatlakozás a BURSA Hungarica Felsőoktatási Önkormányzati Ösztöndíjpályázat 2020. évi fordulójához, és tájékoztató az előző évi forduló eredményeiről | 170 | 21 |
| 6. | Csongrád Városi Önkormányzat Képviselő-testülete Felsőoktatási Ösztöndíjpályázat szabályzatának megalkotása | 171 | 22 |
| 7. | Csongrádi fahíd és kompüzem üzemeltetéséhez biztosított terület művelésből való kivonása | 172 | 23-24 |
| 8. | Csongrád városi vízi közműveinek 2020-2034. Gördülő Fejlesztési Terve jóváhagyása | 173 | 25 |
| 9. | Tájékoztató a lejárt határidejű határozatok végrehajtásáról | 174 | 26 |
| 10. | 2020.01.01.-2021.12.31. közötti közvilágítási szolgáltatás beszerzése | 175 | 27 |

2

**A megalkotott rendeletek száma és tárgya:**

**24/2019. (IX.27.) önkormányzati rendelet**

***„A Csongrád Város Önkormányzata 2019. évi költségvetéséről és annak végrehajtásáról, a költségvetési gazdálkodás vitelének szabályairól***” szóló 4/2019. (II.25.) önkormányzati rendelet módosításáról

„NET” , „I”

**25/2019. (IX.26.) önkormányzati rendelet**

***„A helyi közművelődési feladatok ellátásáról”*** szóló 35/2016. (VII. 08.) önkormányzati rendelet módosításáról

„NET” , „I”

**Önk/5-19/2019.**

**J e g y z ő k ö n y v**

Készült a Csongrád Városi Önkormányzat Képviselő-testületének **2019. szeptember 26-án** *(csütörtökön),* **13.00 órai**kezdettel megtartott **19.** (rendes) nyilvános üléséről.

**Az ülés helye:** a Városháza díszterme

**Jelen vannak:** Bedő Tamás polgármester, Cseri Gábor alpolgármester, Bartókné Vincze Zsuzsanna, Fábián György, Gyovai Gáspár, Gyovai Zsolt, Laczkó Zsolt, Máté Attila, Murányi László, Nagypál Sándor, Dr. Somogyi Árpád képviselők, ***összesen 11-en,***

Havasi Jánosné képviselő asszony bejelentette késését.

Dr. Juhász László jegyző, Dr. Kádár Judit aljegyző, Kruppa István, a gazdálkodási iroda vezetője, Dr. Mezey Szimonetta, a fejlesztési és üzemeltetési iroda vezetője, Vinczéné Dudás Katalin, a szociális és lakásügyi csoport vezetője,

Kádár-Kovács Márta, az Esély Szociális és Gyermekjóléti Alapellátási Központ vezetője, Pintér Józsefné, a Gazdasági Ellátó Szervezet vezetője, Komlósi Mihály, a Városellátó Intézmény vezetője,

Dr. Szubally Brúnó, a Csongrádi Járási Hivatal vezetője, Kajtár István tű. alezredes, a Csongrádi Hivatásos Tűzoltóság parancsnoka.

Majzik Attila, a Délmagyarország c. újság tudósítója, Hajdú Anikó, a Csongrádi Hírmondó főszerkesztője

**Napirend előtt:**

1./ Bedő Tamás polgármester: Köszönti a megjelent képviselőket, valamint a meghívott vendégeket. Megállapítja, hogy az ülés határozatképes, mert a képviselő-testület 12 tagja közül, 11 képviselő jelen van, Havasi Jánosné képviselő asszony bejelentette késését az ülésről.

2./ Bedő Tamás polgármester: A mai ülés napirendjét a kiküldött meghívó szerint bocsátja szavazásra azzal a módosítással, hogy a ***8-as*** számú „***Csongrád Megyei Kormányhivatal törvényességi felhívása szerinti utcanevek felülvizsgálata***” tárgyú előterjesztést vegyék le napirendről.

A Képviselő-testület egyhangúlag, vagyis 11 igen szavazat mellett elfogadja az indítványt.

2

Sürgősségi indítványt tesz a később kiküldött ***12-es*** számú ***„ 2020.01.01.-2021. 12.31. közötti közvilágítási szolgáltatás beszerzése”*** tárgyú előterjesztés megtárgyalására.

A Képviselő-testület egyhangúlag, vagyis 11 igen szavazat mellett elfogadja a sürgősségi indítványt.

Bedő Tamás: ***Javasolja***, hogy az ülés rendjétől eltérően ne legyenek interpellációk a mai ülésen.

A Képviselő-testület egyhangúlag egyetért a javaslattal.

Bedő Tamás: A módosításokkal együtt szavazásra bocsátja a napirend elfogadását.

A Képviselő-testület egyhangúlag elfogadásra javasolja a napirendet, és a következő határozat hozza:

**166/2019. (IX.26.) önkormányzati**

H a t á r o z a t

Csongrád Városi Önkormányzat Képviselő-testülete a 2019. szeptember 26-ai rendkívüli ülésének napirendjét a következők szerint állapítja meg:

**1.** 2019. évi költségvetés III. negyedéves előirányzat-módosítása

**2.** Tájékoztató áthúzódó pályázatokról

**3.** A játszóterek használatának rendjéről szóló önkormányzati rendelet megalkotása

**4.** Javaslat a helyi közművelődési feladatok ellátásáról szóló 35/2016.(VII. 8.) önkormányzati rendelet módosítására

**5.** A Csongrádi Alkotóház alapító okiratának módosítása

**6.** Csatlakozás a BURSA Hungarica Felsőoktatási Önkormányzati Ösztöndíjpályázat 2020. évi fordulójához, és tájékoztató az előző évi forduló eredményeiről.

**7.** Javaslat: Csongrád Városi Önkormányzat Képviselő-testülete Felsőoktatási Ösztöndíjpályázat szabályzatának megalkotására

**9.** Csongrád fahíd és kompüzem üzemeltetéséhez biztosított terület művelésből való kivonása.

**10**. Csongrád városi vízi közműveinek 2020-2034. Gördülő Fejlesztési Terve jóváhagyása

3

**11.** Tájékoztatás a lejárt határidejű határozatok végrehajtásáról

**12.** 2020.01.01. – 2021. 12. 31. közötti közvilágítási szolgáltatás beszerzése

Bedő Tamás: Laczkó Zsolt képviselő úr jelezte, hogy napirend előtt fel kíván szólalni ***„Az idő”*** témában.

Laczkó Zsolt: Van baloldalon egy szép tábla, amely jelzi a hozzászólási időt. Kéri, hogy ezt a hozzászólási időt minden képviselő társa tartsa be. Nem szeretné, ha az utolsó testületi ülés átmenne egy kampányülésbe és kéri, hogy mindenki tartsa be az időkorlátot.

**1. 2019. évi költségvetés III. negyedéves előirányzat-módosítása.**

**Bizottsági vélemények:**

Murányi László a pénzügyi és városfejlesztési bizottság elnöke elmondja, hogy mivel ez a ciklus utolsó ülése, ezért hamarabb napirendre vették ezt az előterjesztést. Az előirányzat módosítás formailag ugyan az, mint a korábbiak voltak, mégis a számok mást mutatnak.

Korábbi döntéseken alapuló változások szerepelnek az anyagban, a céljelleggel érkezett előirányzatok, önkormányzati többlettámogatással nem járó átcsoportosítások és a hitelállomány alakulásáról van szó.

2008-ban vállalták, hogy tüdőszűrő költségeit a város átvállalja. Ez az elmúlt időben, egy komplett III. negyedévben 42.500,- Ft volt, ez az önkormányzatnak kiszámlázásra került.

A céljelleggel érkezett költségeknél, szerepel egy nagyobb összeg, az a közfoglalkoztatási összeg. A többi a szokásos átcsoportosítások.

Megköszöni Illés Péternek és munkatársainak, hogy pályáztak és nyertek 1 millió Ft-nál kicsit többet, ez érdekeltségnövelő pályázaton. A háziorvosok tekintetében döntöttek, az elmúlt hónapokban, hogy a III. háziorvosi praxis az önkormányzaté. Az önkormányzat alkalmazottja a doktor úr, aki ellátja a betegeket. Nem vette meg a praxist, hanem az önkormányzatra szállt vissza, az önkormányzat működteti tovább.

Van egy Fő utcai óvoda felújítás. Egyetlen egy óvoda a városban, ami eddig még nem újult meg. Most fel lesz újítva, közel 30 millió Ft-os összegről van szó, amihez a város még hozzá fog tenni 10 millió Ft-ot.

A startprogramnál szerepel egy érdekes összeg, amelyet a közalkalmazottak örömmel fogadtak, egy kormányhatározat volt, hogy 81.530,- Ft + járulék jár minden egyes főnek, ez nettó összegben jár a dolgozóknak. Ez nettóban 54.000,- Ft-ot jelentett minden embernek.

A 11-es tételben szerepel a gyermekek táboroztatására, ösztöndíjára 21 millió Ft-os tétel.

140 millió Ft értékben volt egy likvid hitel, ehhez sajnos hozzá kellett nyúlni a bérfizetések miatt.

4

130 millió Ft-ot vettek igénybe egyéb dolgok miatt, de ez az összeg vissza van fizetve, a hitel továbbra is rendelkezésére áll a városnak. Ebben a pillanatban nincs likvid hitel tétele a városnak. Kezességvállalásnál is volt mozgás, az elmúlt időszakban ezt csökkentették, a Csoterm Kft-nél és a Közmű Szolgáltatónál is 5-5 millió Ft-al.

A bizottság egyhangúlag elfogadásra javasolja a beterjesztett rendelet-tervezetet.

Az elmúlt időszakban gépkocsit vásároltak a GESZ részére.

Az Ipari Parknál szintén volt egy átcsoportosítási lehetőség, ami fennmaradt pénz volt, ez 14 millió Ft, amit elköltöttek az Ipari Park környékére. Parkolókat és utakat építettek belőle.

Fábián György az ügyrendi, jogi és összeférhetetlenségi bizottság elnöke elmondja, hogy a céljelleggel érkezett előirányzat módosítás tekintélyes összeg, összesen 122 millió Ft. A jelenlegi pénzügyi helyzete a városnak 263 millió Ft volt a leírtak időpontjában. Azóta ez csökkent kb. 190 és 200 millió Ft közötti a jelenlegi számlaegyenlege a városnak. Arra a kérdésre, hogy a következő napokat, ami az évből még hátra van, az irodavezető úr tájékoztatása szerint várhatóan ehhez a pénzhez még egyéb bevételek jöhetnek, mégpedig ingatlan értékesítéséből kifolyólag. Ez valószínű fedezetet fog biztosítani a szükséges kiadásokra. Az a 140 millió Ft likvidhitel, amit szeptember végéig vissza kell törleszteni, az már nincs benne. Így rendelkeznek ennyi pénzzel. Ez azt a félelmet, amit a féléves pénzügyi beszámoló kapcsán kifejtettek, az most megnyugtatóan látszik rendeződni. Nem annyira feszült a pénzügyi helyzet most már, ezt látva, mint ahogyan a félévi beszámolónál feltételezhető volt. A bizottság egyhangúlag elfogadásra javasolja a rendelet-tervezet elfogadását.

*Havasi Jánosné megérkezett az ülésre, a Képviselő-testület létszáma a továbbiakban: 12 fő.*

Dr. Somogyi Árpád képviselő az egészségügyi és szociális valamint a részönkormányzat elnöke elmondja, az önkormányzat likviditása a befolyt adóval már mindenféleképpen pozitív. Rákérdeztek arra, hogy az előző évekhez képest ez az összeg mekkora, válaszban megkapták, hogy számottevő eltérés nincs. Az új könyvelési rendszerből adódóan vannak olyan tételek, amelyek még teljes egészében nem látszanak. Az egészségügyi és szociális és a részönkormányzati bizottság egyhangúlag elfogadásra javasolja a beterjesztett rendelet-tervezet elfogadását.

*Kérdés, vélemény nem hangzott el.*

Bedő Tamás: Szavazásra bocsátja a beterjesztett rendelet-tervezet módosítást.

A Képviselő-testület egyhangúlag, vagyis 12 igen szavazat mellett megalkotja a következő rendelet-tervezetét.

5

**24/2019. (IX.27.) önkormányzati**

Pü/50-1/2019.

R e n d e l e t

Csongrád Városi Önkormányzat Képviselő-testülete megalkotja a 24/2019. (IX. 27.) önkormányzati rendeletét a ***„A Csongrád Város Önkormányzata 2019. évi költségvetéséről és annak végrehajtásáról, a költségvetési gazdálkodás vitelének szabályairól”*** szóló 4/2019. (II.25.) önkormányzati rendelet módosításáról.

Erről jegyzőkönyvi kivonaton értesítést kap:

1. A Képviselő-testület tagjai
2. Dr. Juhász László jegyző
3. Gazdálkodási Iroda és általa:

**2. Tájékoztató áthúzódó pályázatokról**

Bedő Tamás: Korábbi ülésen jelezte, hogy ezt az előterjesztés le kívánja tenni az asztalra. Ez az anyag minden olyan pályázatot tartalmaz, aminek a végleges zárása, ilyen vagy olyan okok miatt áthúzódik a következő testületre. Ez azokat a pályázatokat, amelyekben a végleges zárás megtörtént, tehát a két óvoda felújítás vagy a honvéd üdülő felújítását már nem tartalmazza az előterjesztés.

**Bizottsági vélemények:**

Murányi László a pénzügyi és városgazdasági bizottság elnöke elmondja, hogy a testületi döntéseket a képviselők fogadják el, és milliárdokról van szó. Olyan milliárdokról, amelyek Csongrád életében 2-3 évre, ahogyan a Polgármester úr jelezte meghatározó módon megvalósult Csongrádon illetve még folyamatban vannak. Ezekkel a döntésekkel kapcsolatban Csongrádon, még soha nem hallott olyat, hogy a pályázatokkal kapcsolatosan valamilyen visszaélés lenne. Tisztességesek voltak a pályázati elszámolások.

A pályázatok kiírásának az értékelésébe ő képviselte a testületet, ez a 4-5 milliárd forint odaítélésének mind a legkisebbtől a legnagyobbig, személy szerint részt vett.

Csongrádi Ipari Park fejlesztése 140 millió Ft-os, gyakorlatilag elkészült. A legtöbb pályázatnál a tervezetnél több önrészt kellett a városnak odatenni. 140 millió Ft csak az önrész volt, 4,4 milliárd Ft-os megnyert pályázathoz. Amikor benyújtották a pályázatot, akkor kérték a kiírótól, hogy amennyire lehet, legyen tekintettel az önrészre és valamit ebből térítsen meg. Ebből adódóan a pályázatok egy része papíron lezárva nincs, de fizikálisan megvalósult.

Tehát csongrádi Ipari Park 140 millió Ft-os, bökényi zöld városprogram elkészült, többlettámogatási igényük van ez egy 500 millió Ft-os tétel, 100%-os intenzitású volt. Sághy konyhát már nagyon fel kellett újítani, ez sikerült 100 millió Ft-os nagyságrendben. 300 millió Ft-ból a Körös-torok komplex fejlesztése történt meg.

6

Két évvel ezelőtt összehívták az összes körös-toroki üdülőtulajdonost és akkor bemutatták ezt a programot. Nem kis feladat volt, egy hatalmas összeget tudtak a Körös-torokra fordítani.

Barnamezős beruházás az Ipari Park területén még nem oldódott meg, lényegesen magas árajánlatokat kapott a város, mint amennyi pénzük volt rá.

Csongrád Önkormányzatához tartozó épületek energiatakarékossági támogatása 280 millió Ft-os. Itt szerepelnek az óvodák és iskolák is.

Helyi identitás és kohézió erősítése Csongrádon, folyamatos konzorciumban történő pályázat.

Foglalkoztatási együttműködések kialakítása Csongrád megyében, ez egy paktumszerű dolog, más településekkel együtt dolgoztak együtt, Csongrádra jutott 75 millió Ft körüli forrás.

Bokrosi Művelődési Ház és Könyvtár fejlesztése, még ugyan nincs kész, de nemsokára az is elkészül.

Városi Galéria felújítása, ez a pályázat most indul.

Külterületi helyi közutak fejlesztése Csongrádon pályázat, zárás alatt van.

Csongrádi Alkotóház Villa épületének felújítása. Itt megelőlegezte a város a pénzt. Még mindig vannak különböző vitás kérdések a pályázat kiírójával kapcsolatban, de várni nem tudtak, így a város saját költségén megcsináltatta pl. az elektromos hálózatot.

Csongrádi Alkotóház Műterem épületének felújítása, folyamatban van ez a pályázat.

Csongrád és térsége köznevelésének elősegítésére 24-25 millió Ft-ot nyert a város.

Fejlődj velünk! Az egész életen át tartó tanuláshoz hozzáférés biztosítása Csongrádon: Jelentős összeget nyert a város 33-34 millió Ft-ot, ennek a pályázatnak a vége 2019. decemberben lesz.

Tisza-menti virágzás 2, ez folyamatban lévő pályázat, nem régen tárgyalt róla a testület.

Praxisközösség kialakítása Csongrád térségében. Ez egy három éves pályázat rendkívül jelentős 150 milliós pályázatról van szó. Ezt az összeget a város kapja, és az önkormányzaton megy át a támogatás, segíti Csongrád egészségügyi ellátását.

Az külön dolog, hogy az ASP-hez kellett csatlakozni a központi elszámolási irányítást ellenőrző rendszerhez, amire külön pályázni kellett.

A bizottsági ülésen elhangzott pl. a vízilabda medence létesítése, a sportuszoda kialakítása. Megkéri Polgármester urat, hogy adjon róla tájékoztatást és a kézilabda csarnokról, amely szintén egy megnyert pályázat, de ez nem az önkormányzaton megy keresztül, így erről nem tudnak semmit.

Volt egy nagyobb összeg az egészségre nevelő és szemléletformáló életmód programok a kistérségben, a Dr. Szarka Ödön Egészségügyi intézmény vette kézbe, több alapellátást érintő pályázattal együtt, ami eszközt is jelentett a város életében.

Nők a családban és a munkahelyen. Van egy ilyen pályázati lehetőség is, szintén a Dr. Szarka Ödön Egészségügyi Intézmény kezeli.

A bizottság egyhangúlag támogatja az előterjesztés elfogadását.

7

Fábián György az ügyrendi, jogi és összeférhetetlenségi bizottság elnöke elmondja, hogy a bizottság egyhangúlag elfogadásra javasolja a tájékoztató elfogadását. Ez a tájékoztató 28 db nagypályázatról és 5 db intézményi pályázatról szól, összesen 4,5 milliárd Ft-ot ölel át. Az összeg jelentősége mutatja, hogy nagy horderejű listáról van itt szó, éppen ezért a bizottság javasolja, hogy ez a tájékoztató legyen melléklete és kerüljön csatolásra az öt éves munkaprogramról szóló beszámolóhoz, mivel ennek a beszámolónak sok elemére világít rá, az itt felhozott lista. Megjegyzi, hogy Csongrád lakossága ennek a 28 illetve plusz 5 db intézményi pályázatnak áttekintésére módja van, az előterjesztést megtalálják a honlapon is. Ebben nincsen benne azok a pályázatok, amelyek már befejeződtek ebben a ciklusban, pl. az óvodák felújítása, mindazokkal kiegészítve így jön ki, ami a munkaprogramban szerepel, hogy kb. 6 milliárd Ft az az összeg, ami ebben a ciklusban városfejlesztésre fordítottak. A kisebb összegű intézményi pályázatok nem szerepelnek az előterjesztésben.

Bartókné Vincze Zsuzsanna az oktatási, művelődési és sport bizottság elnöke elmondja, hogy egy dolog mindenképpen kiderül ebből az átfogó tájékoztatóból, hogy a Fejlesztési Irodán dolgozók nem unatkoztak. Megköszöni nekik ezt a hatalmas munkát, amelyet az elmúlt 5 évben véghezvittek. A bizottság egyhangúlag elfogadásra javasolja a tájékoztató elfogadását.

Dr. Somogyi Árpád az egészségügyi és szociális valamint a részönkormányzat elnöke elmondja, hogy a bizottságok egyhangúan elfogadásra javasolják a tájékoztatót. Az előterjesztés is tartalmazza, hogy ezek a pályázatok egy része áthúzódik a következő ciklusra is. Ez az anyag azt mutatja, hogy azok a lehetőségek, amelyek nyitva voltak a kormány részéről, egy ekkora városnak, próbálták a maximumot kihozni belőle. Voltak olyan pályázati kiírások, ahol alapjában véve szinte adott területen minden olyan pályázatot, amit megírtak, azt meg is nyertek. Ezeknek a lebonyolítása jelen pillanatban is folyik. Voltak olyan pályázatok, amelyek szükségessé váltak ahhoz, hogy a már több évtizedes célokat próbálták megvalósítani belőle, pl. a bokrosi művelődési ház felújítása, ami a településrésznek régi igénye volt. Tudtak találni egy olyan pályázati kiírást, ami a finanszírozás nagy részét magába tudta foglalni. Ez a kreativitás, ami itt működött az elmúlt öt évben, ez mindenféleképpen hozzájárult ahhoz, hogy ezek a pályázatok megvalósításra kerüljenek. Minden pályázat annyit ér, amennyit az itt lakók ebből éreznek és hasznosítani tudnak saját maguk számára, mert ezeknek a pályázatoknak a célja, amely kiírásra kerültek teljesen más gondolkodást igényelt maga a megvalósítók számára is és a lakosság számára is. A lakosság éljen azzal a lehetőséggel, amelyet felkínálnak. Ez kezdetben egy kicsit nehezebben ment, de ahogy látják az emberek, hogy van értelme és saját maguk is tudnak belőle „hasznot húzni” mindenféleképpen egyre nyitottabbak lesznek egy-egy ilyen pályázati lehetőségre is. Eredményes volt és reméli, hogy a jövőben is ezt a munkát tudják folytatni.

8

**Kérdések, vélemények:**

Bartókné Vincze Zsuzsanna: Bizottsági ülésen két kérdésére nem kapott választ, mivel ezek intézményi pályázatok. Praxisközösséggel kapcsolatban megkérdezi, hogy konkrétan milyen programok valósultak meg ennek keretében. A járó beteg szakellátó szolgáltatások fejlesztésénél volt egy a közösségi médiában is nagy port kavart kissé félre sikerült akadálymentesítés. Megkérdezi, hogy a probléma megoldása mikorra várható.

Bedő Tamás: A Síp utcai épülettel kapcsolatban elmondja, hogy az ajtó átfordítása folyamatban van, meg van rendelve az új ajtó. Egy rehabilitációs mérnök tervezte, ezért pont a rámpa felé nyílik az ajtó. Ez átfordításra kerül, várhatóan már hétfőn a rámpa végébe lesz egy teli betonos parkoló, ami a mozgáskorlátozottak ki és beszállását könnyíti, hiszen valóban a kivitelező gyephézagos borítást alkalmazott a rendelő előtt, ami hatására a bot akár be is szorulhat. Október végére ezek a dolgok le fognak zajlódni. Elmondja, hogy az épületben a beteggondozás lényegesen jobb műszaki színvonalon történik, mint történt. Köszöni az észrevételt. Ő személyesen beszélt az észrevételt tevővel telefonon.

Dr. Somogyi Árpád: Ennek a praxisközösségnek a gerincét a jelenleg Csongrádon dolgozó háziorvosok képezik. Maga a pályázat megírása előtt, a pályázat megírója mindenkinek kikérte a véleményét, hogy adott esetben, ha ez a pályázat nyer, akkor szeretne-e ebben a pályázatban részt venni. Ennek folyamán Csongrád városból 9 orvos illetve Felgyőn dolgozó egy háziorvos jelezte, hogy ebben a pályázatban szeretne részt venni, majd ezt követően a pályázat megírása, és a pályázat elnyerése közben egy kollega jelezte, hogy egészségi állapota miatt nem szeretne részt venni a pályázatban. Tehát 9 orvos kollegával indult a pályázat. A pályázat része volt, hogy a védőnői hálózatból is a védőnők nagy része csatlakozik a pályázat megvalósításában. Úgy gondolták a pályázat kiírásából következően, hogy minél szélesebb körben tudnak eljutni, ez mindenféleképpen a pályázat sikerét fogja eredményezni. Tehát ennek következtében jelenleg egy háziorvosi körzet betöltésre került, az új kollega csatlakozott a pályázathoz. Ennek keretében most három gyermek háziorvos és 7 felnőtt háziorvos vesz részt a pályázatban. Ennek a pályázatnak az alapját az alapellátás képezi, azok közül is főleg a felnőtt háziorvosi körzetek. Ehhez bővítették ki a gyermekorvosokkal és a védőnőkkel a pályázatot, hogy minél több személyt tudjanak bevonni a pályázatba. Maga a pályázat úgy néz ki, hogy egy alap állapotfelmérés történik, amelyet a háziorvosok saját praxisukban lévő betegek közül, aki megkeresésre kerül, önkéntes alapon részt vehet. Ez több, mint 10 oldalas kérdőív, melynek kitöltése 25-30 percet vesz igénybe személyenként. Ez egy átfogó képet ad egy személynek az egészségi állapotáról, mind a szociális helyzetéről, mind a mozgásáról, táplálkozásáról. Ez képezi magának a pályázatnak az alapját. Ennek elkészülte után a háziorvosi kollegák felmérik, hogy az adott személynek véleményük szerint milyen egyéb plusz szolgáltatásra volna szüksége. Ez a plusz szolgáltatás adódhat dietétikai tanácsadásból, sajnos szinten 80-95 %-a Csongrád város lakossága tekintetében rászorulna erre a tanácsadásra.

9

Ez adódhat túlsúlyból, adódhat olyan anyagcsere eltérésekből, szénhidrát anyagcsere zavarokból, ami szükségelteti azt, hogy adott esetben ez a kiszűrt beteg, egy dietétikai tanácsadáson részt vegyen. Természetesen minden egyes lépése ennek a folyamatnak önkéntes, amennyiben az így kiszűrt beteg vállalja azt, hogy eljár dietétikai tanácsadásra, akkor elindul a folyamat. Elkészült az a program, amelyben online tudnak időpontot kérni. Sajnos szakember hiánnyal küzdenek, úgy néz ki, hogy sikerült egy olyan kolleganőt Csongrádra pályakezdőként megnyerni arra, hogy a városban tevékenykedjen. Most már a diatetikus tanácsadás folyamatosan működik, előjegyzések működnek. Ez mellett még lehetőség van gyógytornára, szintén tudják, hogy a mozgásszervi megbetegedések országosan is igen magas, így ennek keretében foglalkoztatnak külön gyógytornászt is, van tornatermük a Kereszt téren. Ezek a folyamatok is működnek. Van még lehetőség arra, hogy szakorvoshoz küldjék a betegeket, külön az OEP ellátástól függetlenül. Ezek a szakorvosok tudják fogadni az adott betegeket, akinek erre szüksége van. Ez mellett még pszichológiai tanácsadás is működik, ha igény merül fel a kérdőívek kitöltése mellett.

A másik része a pályázatnak, hogy különböző kitelepülések mellett, hasonlóan, mint annak idején már elkezdték az egészségfejlesztési iroda keretében, hogy bizonyos szűrő vizsgálatokkal kitelepültek egy-egy munkahelyre, ott szintén elvégzik ezeket a felméréseket, és ennek keretében tudnak javaslatokat tenni, hogy adott személyek milyen irányban induljanak tovább. Ez mellett a pályázat lehetőséget biztosít, hogy bizonyos képzéseket is meg kell valósítani az abban résztvevők számára, ami még időnként új dolognak számít a szereplők számára, de egyre inkább meg fogja szokni azt, hogy erre szükség van. Ez mellett beszerzésre kerültek informatikai eszközök, bizonyos egészségügyi eszközök, beszerzésre kerültek a Kereszt térre játszóeszközök a gyerekek számára, ameddig az anyukák tornáznak.

Ami újdonság, hogy egy teljesen új szemléletet igényel a benne részt vevő kollegák számára is, tehát itt igazán a prevenciós, megelőző szempont a fontos, tehát nem arról van szó, hogy bemegy az orvoshoz egy lakos valamilyen panasszal, hanem ezek a személyek egy része úgy gondolja, hogy neki nincsen semmi problémája, elküldi egy laborvizsgálatra és közben kiderül, hogy valami problémája van. Saját praxisát megemlíti példának, miszerint nem volt olyan személy, aki azt mondta volna, hogy nem akar ebben a szűrővizsgálatban részt venni. Először féltek attól, hogy lesz-e igény erre az egészre, hogy állnak hozzá Csongrád város illetve Felgyő lakói, de az volt számára a legnagyobb meglepetés, hogy igen is igénylik a lakók azt, hogy törődjenek az egészségükkel, hívják fel a figyelmet arra, ha esetleg probléma van.

Maga a projekt zárása 2020. március végén lesz.

Tóth Irén: A Síp utcai épülettel kapcsolatban elmondja, hogy mindenekelőtt tájékoztatja a Képviselő-testületet, hogy a projekt tartalma 2020. január 30. Tehát még több hónapjuk van arra, hogy a hiányosságokat és a pótmunkákat, az elmaradt feladatokat pótolják. Valóban a panaszos panasza jogos. Tehát az épület megközelítése az akadálymentesítés szempontjából nem megfelelő, amelyet többször jeleztek már a kivitelező felé, de a pályázati kötelem, a pályázati szabályozottság olyan előírásokat jelent, hogy bizonyos leveleket végig kell futtatni ahhoz, hogy a hiányosságokat is tudják pótolni.

10

Ezek mindenképpen csúsztatják azokat az időket, amelyeket minél hamarabb szeretnének megtenni. Pénteken 9 órakor a kezdeményezésükre már a 3. bejárás fog megtörténni az épületben, ahol a kivitelező, a műszaki ellenőr és minden beruházó szereplő jelen lesz, és újból fel fogják tárni a használat során hiányosságokat és problémákat. Azt gondolja, hogy a hiányosságok és problémák abból állnak, hogy az akadálymentesített parkoló, a bejárati ajtó, a csapadékvíz elvezetés a hiányosságok pedig abból adódik, hogy a betegbehívó rendszer beszerzése még folyamatban van. Már többször beszéltek a kivitelezővel és szerették volna, ha ennek a hónapnak a végéig lezajlott volna a pótmunka és a hiánypótlás, de sajnos az említett pályázati előírások miatt nehezebben mentek át a dokumentumok, így a holnapi napon kerül sor a szemlére és maga a feladatellátás, a megvalósítás pedig az azt következő napokban elkészül.

Nagypál Sándor: Ipari Parkkal kapcsolatban elmondja, hogy az előző ülésen interpellált ezzel kapcsolatban, de nem kapott rá választ. Van ez Ipari Parkban egy telek, amivel a Pénzügyi Bizottság sokat foglalkozott – akkor még a tagja volt – mi lesz ezzel a telekkel, mivel hatalmas nagy gaz borítja az egész területet. Nem szeretné, ha ezzel a területtel is úgy járnának, mint a másik területtel. Van olyan terület is, amit már értékesített az önkormányzat és még az sincs rendezve. Kéri, hogy ezeket a dolgokat rendezze el az önkormányzat.

Bedő Tamás: A függőben levő területrész értékesítés még mindig függőben van. A másik dologban pozitív előrelépés van. Ha arra jár képviselő úr, látja, hogy ki van tűzve az építési határok, elvileg jövő héten indul a beruházás.

Murányi László: Jó döntés volt korábban egy stabil társaság létrehozása. Megköszöni a Fejlesztési iroda munkatársainak a munkát. Ahhoz, hogy ennyi pályázaton nyerjen a város, kellett ennek a háznak minden dolgozója, a városhoz tartozó intézmények dolgozói is. Hiszen ahol a pályázatok megvalósultak, anyag nélkül, forrás nélkül nem lehetett volna elkészíteni ezeket. Még egyszer mindenkinek megköszöni a munkát.

Gyovai Gáspár: Valóban egy nagy anyag van előttük, és nagy az összeg, amit a pályázati program tartalmaz. Közel 30 pontjából tevődik össze. Nagy odafigyelést igényel, hogy ezek a pályázatok a zárásig végigmenjenek. A jogi bizottság a szociális szövetkezeteket egy bizonyos szempontból áttekintette. Tart attól, hogy a végén az önkormányzatnak kell pótolni a hiányzó összeget. Felhívták a figyelmet arra, hogy a jövőben meg kell találni a lehetőséget, hogy próbálják meg átfordítani pozitív irányba a működésüket. Hasznot tudjanak előállítani és ne az önkormányzat fizessen helyettük.

Bedő Tamás: A kézilabda csarnokkal kapcsolatban elmondja, hogy amit vállalt az önkormányzat, azt teljesítette. A terület teljesen el lett takarítva, most lenyírták a gazt, a villamoshálózat kapcsolószekrénye telepítésre került. Ezen kívül be van adva a külső közművek engedélyeztetése. Ehhez meg kellett várni a belső közművek csatlakozási pontjait, amelyet nem olyan régen kaptak meg.

11

A kiviteli tervek véleményezése az állami szervnél folyamatban van, majd ezt követően át fog kerülni a beruházási ügynökséghez, aki a közbeszerzést ki fogja írni. Innentől, ennek az üteme határozza meg, hogy mikor kezdődik, és mikor fejeződik be a kézilabda csarnoknak az építése. Gyakorlatilag nincs változás, a kormányrendelet szerint támogatott a város, tehát gyakorlatilag ez a régi kertészet helyén, biztosan meg fog épülni. Majd lesz az önkormányzatnak feladata ezzel kapcsolatban, a környezetet valahogyan rendezni kell. Ami az önkormányzat területe, azzal nincs is gond, de ami magánterület, azért nem tudnak garanciát vállalni. Ha lesz ott egy rendezett terület, akkor a környékbeli magántulajdon is rendeződni fognak, nem úgy fognak kinézni, ahogyan most. A sétány kialakítására gondol elsősorban.

Fedett medence ügye kicsit bonyolultabb. TAO pénzből fél milliárd forint már összegyűlt. Ezt az egyesület vezetősége sem cáfolja, viszont a 30%-os önerővel együtt a mostani műszaki tartalom messze nem elég. Tehát az a 828 millió Ft-os + áfa legutóbbi ajánlat, ami bejött most 1 milliárd Ft+áfánál tart. Ennyire drágult meg a beruházás. Ezt abban a műszaki tartalommal jól láthatóan nem lehet ebből a forrásból megépíteni és egy módosított költségvetést is kért az egyesület, amelyet a vízilabda szövetség szakértői elfogadtak, 850 millió Ft értékben. A vízilabda egyesülettel közösen írtak egy levelet a képviselő úrnak, illetve áttétesen az miniszterelnökségnek, hogy a műszaki tartalom módosításról folytassanak egy egyeztetést. Ami egyenlőre lehetetlenné teszi a megépítést, az a felépítmény, de ezt a felépítményt lehetne egyszerűbben is, és akkor pedig a rendelkezésre álló pénz megvan és meg lehetne építeni a fedett medencét. Véleménye szerint ebben az ügyben nyitott lesz a minisztérium és akkor ez a pénz felhasználásra kerül. Az anyag is tartalmazza, hogy 2021. június 30-ig kell a TAO forrást felhasználni. Remélhetőleg egy két hónapon belül pozitív műszaki tartalomra vonatkozó döntés megszületik, akkor jövőre megkezdődhet az építkezés. Természetesen ez azt is jelenti, hogy funkcionális lesz alapvetően az épület és nem feltétlenül az esztétika fog dominálni. Véleménye szerint ez közös ügy mind az önkormányzatnak, mind az egyesületnek, hogy egy független medencéje legyen és növekedjen a fürdő medenceszáma.

Szövetkezetek közül a Homokföveny Szövetkezet miatt nem aggódik, a fenntartását biztosítja. A Vendégváró Szövetkezet működését látja, tudja, hogy ott intézkedéseket kell hozni a működtetésében. Nem ajándék az a pénz, amit adnak. Ha nem javul a munka minősége és a hozzáállás, akkor gyorsan változtatni fognak.

Megköszöni mindenki munkáját, 28 nagyobb pályázat szerepel az anyagban és kiegészül a nagyobb intézményi pályázatokkal. Az EFOP-os pályázatoknál a Dr. Szarka Ödön Egyesített Egészségügyi Intézmény a kedvezményezett, tehát így az intézményeknél is komoly munka folyik, és az önkormányzatnál is. Így együtt ez a csapatmunka hozza azt, hogy nagyon sok pályázatnál már a végső zárás felé közelednek, jók a kifizetési számok. Ez azért fontos, mert egy ekkora önkormányzatnál 8-10 pályázat is komoly munkát jelent, ebből van 28 db és a pályázatok nagyon nagy része mind belső projektmenedzseri feladatként látják el, így a Fejlesztési Iroda, az intézmények vagy egyéb szervek látják el a pályázatok lebonyolítását. Igyekeztek az erre jutó forrásokat is házon belül tartani. Remélhetőleg ez így lesz a későbbiekben is. Nem tartalmazza az anyag azokat a pályázatokat, amelyeket az intézmények nyújtottak be.

12

Ha visszaemlékeznek egy korábbi anyagra csak itt a hivatalon belül 46 pályázatot kezeltek egy időben, ez az 1-2 millió Ft-os Bethlen Gábor alaptól egészen az 500 millió Ft-os Bökényig terjed. Az intézményeknek számos olyan kisebb pályázat van, közművelődési intézménynél önmagába van 6 db CLLD pályázat, ami most fut. Ezek zökkenőmentes lebonyolítása komoly munkát igényel. Megnyerni egy pályázatot könnyebb, mint utána lebonyolítani irtózatos mennyiségű papírmunkával és dokumentációval jár. Főleg az EFOP-os pályázatokkal kapcsolatban egy fél emeletet foglal el csak a jelenléti íveknek a dokumentációja. Mindenkinek megköszöni a munkát.

Fábián György: Bizottsági ülésen javasolta, hogy ez a tájékoztató kerüljön csatolásra az 5 éves gazdasági és munkaprogram mellé.

Bedő Tamás: Szavazásra bocsátja a tájékoztató elfogadását.

A Képviselő-testület egyhangúlag, vagyis 12 igen szavazat mellett a következő határozatot hozza:

**167/2019. (IX.26.) önkormányzati**

FJL/411-1/2019.

H a t á r o z a t

Csongrád Város Önkormányzatának Képviselő-testülete megtárgyalta a „Tájékoztató áthúzódó pályázatokról” tárgyú előterjesztést és az alábbi döntést hozza:

Csongrád Város Önkormányzatának Képviselő-testülete úgy dönt, hogy az áthúzódó pályázatokról szóló tájékoztatót elfogadja.

Határidő: azonnal

Felelős: Bedő Tamás polgármester

Erről jegyzőkönyvi kivonaton értesítést kap:

1. a képviselő testület tagjai
2. Bedő Tamás polgármester
3. Fejlesztési és Üzemeltetési Iroda általa
4. Gazdálkodási Iroda

**3. A játszóterek használatának rendjéről szóló önkormányzati rendelet megalkotása**

Bedő Tamás: Bizottsági vélemények alapján javasolja, hogy első olvasatként tárgyalja meg az előterjesztést a Képviselő-testület.

13

**Bizottsági vélemények:**

Fábián György az ügyrendi, jogi- és összeférhetetlenségi bizottság elnöke elmondja, hogy a bizottság javaslata, hogy ne ez a Képviselő-testület hozza meg ezt a rendeletet, hanem első olvasatként tárgyalják meg.

Javasolják, hogy minden játszótérnek legyen pontos elnevezése. Így lenne ezekből egy lista, hogy a város területén 14 db játszótér van és pontosan hol találhatóak azok. Mindenki rendeltetésszerűen használja a játszótereket és a játszótereken külön-külön mindegyiknél lesz egy olyan házirend, amelyik speciálisan arra vonatkozik. A játszóterek között vannak lényeges különbségek pl. a Kerekárokban fitnesz eszközöket helyeztek el. Másképpen kell a Muskátli utcai játszóteret is használni, mert az kifejezetten 0-6 éves korú gyermekek számára készült. Mindegyik játszótérnél vannak speciális esetek. Ezeket a rendeletből, ami oda vonatkozik, speciálisan arra a játszótérre ott azon a táblán, ami kifüggesztésre kerül és mindenki elolvashatja. Ilyen módon van jogalapja annak, aki a játszótér használatát ellenőrzi. Szankciókat is javasolhat az ellenőr és talán ezzel szabályozni lehetne azt is, mert a játszótereket nem csak használják, hanem ezeknek a játszótereknek vannak bizonyos hatásai is. Némelyik hangos, zavarja az ott lakókat. Ezeknek a játszótereknél szabályozni kell az időkorlátot is, vagyis mettől meddig van a játszótér használatára lehetőség. Amikor a lakossági fóruma volt, kifejezetten tiltakoztak az ellen a lakók, hogy este 9-10 óra után a Bökényben a „Dühöngő” ami a Raissio utca végén van ott labdával és zenével fűszerezve kiabálnak és még este 10 óra után is ezt kell hallgatniuk azoknak, akik a környéken laknak. Ebben megoldást kell találni azzal, hogy egy házirendet alkossanak meg. Megfontolandó, hogy ennek a rendelet-tervezetnek a létjogosultságát a következő Képviselő-testület is, ha jogosnak tartja, szabályozzák. Felmerült a bizottsági ülésen, hogy esetleg ebbe a rendeletbe bele kellene fogalmazni a fenntartó kötelességeit is. Jogosnak tartja, hogy a rendeletben, és a kihelyezett táblákon legyen egy olyan telefonszám vagy e-mail cím, amin keresztül a játszóteret használók a felvetődött rongálásokat, vagy problémákat azonnal jelezni tudják. Ilyen szempontból a fenntartóval lehetne azonnal kommunikálni. Bizonyos embereknek lehetne plusz munkát adni a játszóterek karbantartásával kapcsolatban. A játszóterek rendje, használhatósága, színvonala, ami most van, az legalább megmaradjon, és ne romoljon tovább az állapota. Gratulál a bokrosiaknak, hogy egy új játszóteret létesítettek. A végleges rendelet megalkotásához ezek az észrevételeket alapul kellene venni. A bizottság egyhangúlag támogatja az első olvasatos rendelet-tervezetet.

Murányi László a pénzügyi és városfejlesztési bizottság elnöke elmondja, hogy a bizottság egyhangúlag tárgyalásra alkalmasnak elfogadja a rendelet-tervezetet.

Egyetért Fábián György képviselő úrral, hogy legyen első olvasat ez a rendelet-tervezet.

Felvetődött bizottsági ülésen, hogy nincs is 14 játszótér Csongrádon, még nyoma sincs a 14 játszótérnek. Így hogyan fogalmazzák meg a játszótér fogalmát. A rendeletben nagyon szépen le van írva a dohányzás, italozás, stb tiltása, de ez annyit ér, amennyit betartatnak belőle. Le kell írni, hogy ki fogja ezt ellenőrizni.

14

Csongrád város területén kb. 4-5 játszótér van, nem 14. Az ő körzetében talált a mellékelt térképmásolaton egy olyan megjelölést, hogy ott is van játszótér. Ott nincs játszótér, 2 db vasoszlop van, ez a Kemény Zsigmond utca egyik oldalán található. Mielőtt hozzá fognak rendeletet alkotni, nézzék már meg, hogy miről akarnak egyáltalán rendeletet alkotni. Mi a játszótér fogalma? Kb. 15 évvel ezelőtt kérte, amikor a Dohánysori Óvoda megszűnt, azt a kis szabályozott játszóteret adják oda a Heringer telepi gyerekeknek. Akkor az volt a válasz, hogy a játszótér fogalma egy szigorú dolog, azt felügyelni kell, annak sok féle előírásai vannak, amelyeket be kell tartani. Ez miatt nem lehet ezt a területet játszótérnek nevezni, mivel az óvodának az egy udvara volt. Nem lehetett kimondani, hogy játszótér, nem lehetett odaadni senkinek sem. Már most kiderült, hogy ez nem igaz, teljesen belefér a játszótér fogalmába. Tehát először nézzék meg, hogy hány játszótere van a városnak és vegyék ezt most első olvasatnak, járják körbe ezt a kérdést.

Bartókné Vincze Zsuzsanna az oktatás, művelődési és sport bizottság elnöke elmondja, hogy a bizottságuk is első olvasatként tárgyalta az előterjesztést és azt egyhangúlag elfogadásra javasolják.

Dr. Somogyi Árpád a részönkormányzat elnöke elmondja, hogy a Bokros városrésznek már több évtizedes álma valósult meg az elmúlt napokban, amikor is átadásra került az új játszótér példás összefogással. A pénz egy részét az önkormányzat biztosította részt vett benne egy civil szervezet, aki a megvalósításban az operatív munka teljes egészében ő végezte. A tél beállta előtt elkészült ez a játszótér. Érdekes módon ennek a játszótérnek megvan az a kiírása, hogy ki és miként és hogyan használhatja a játékokat. Itt 10 éves korig lehet felügyelettel, 10 és 14 éves kor között pedig szülői hozzájárulással lehet használni a játszóteret. Fontos, hogy az ott elhelyezett használati utasításokat mindenki betartsa, hogy nehogy baleset legyen belőle.

Ha ezek a játszóterek megépültek pl. az Ifjúsági téren és az összes játszótér, ami megfelel a 21. századnak, ki kellene találni, hogy ennek a tényleges üzemeltetése hogyan és miként legyen. A bokrosiak most nagyon féltik az ő játszóterüket, de azt mindenki tudja, hogy tartósak csak akkor lesznek a játékok, ha karban is tartják őket. Ez a karbantartás a zöldfelület karbantartásától egészen az eszközök karbantartásáig tart. A következő testületnek olyan döntések sorozatát kellene meghozni, hogy az a fű, ami most el lett ültetve az gyommentes legyen, stb. Ez egy komoly szakma, mindenféleképpen döntés szükségeltetik abban, hogy ezek a megépített új játszóterek ne csak a mostani gyerekeknek legyen meg, hanem a következő generációnak is.

Érdekesség az, hogy a bokrosi régi játszótér nem volt több, mint 10 éves, azok a fa játszóelemek, amelyeket lecseréltek. Ez elgondolkodtató dolog. Ezt el kellene kerülni és a jó gazda módjára vigyázni kellene a játszóterek állapotára. A bizottság egyhangúlag támogatta az első olvasat rendelet-tervezetet.

**Kérdések, vélemények:**

Máté Attila: Örül ennek az anyagnak. Ezt már nem most kellett volna meghozni, hanem sokkal korábban.

15

Évek alatt nagyon sok képviselő szólalt fel játszótéri ügyekkel kapcsolatban. Ez a rendelet nem azoknak szól, akik használják a játszóteret, hanem inkább arra irányul, hogy hogyan óvják meg a játszótereket. Itt nem a kisgyermekekről szól a rendeletet, hanem a 14 év feletti gyerekekről, akik rongálják a játszótereket és nem a Kerekárokban lévő kondi gépeken töltik ki az erejüket, hanem az egyéb játszótereken. Ezzel a rendelettel eredményt fognak elérni, ha ezek a pontok be lesznek tartatva. Egyetért Fábián György képviselő társa javaslatával, és véleménye szerint ezek a javaslatok beépíthetőek a rendeletbe. Javasolja, ha megnézik a játszóterek térképét a városban, főleg a városközpontban és a Bökényben, ezért javasolja, a következő testületnek, hogy próbáljon terjeszkedni a város másik részére is, mert a térkép bal oldala üres. A bökényi projektből 5 játszótér újult meg, ezeken a játszótérieken is szoktak vandálkodni fiatalok. Reméli, ha egyszer ez a rendelet életbe lép, akkor ez visszább fog szorulni.

Gyovai Gáspár: Erre a rendeletre szükség van. A bokrosi játszótérnél ki van helyezve egy szabályzat, de ezt rendelettel is kell szabályozni. Meg lehet nézni egy játszóteret és látják, hogy egy 10 éve épület játszótér most milyen állapotban van. Két dologból adódik a játszóterek amortizálódása. Az egyik, hogy nem gyerekek használják, hanem fiatal felnőttek egy késői órában használják nem rendeltetésszerűen, tehát rongálják. Az egyik legnagyobb problémája a játszótereknek, hogy nincsenek karbantartva. Ha rendszeresen karban vannak tartva a játékok, akkor ki lehet nyújtani az élettartamát.

Szükségesnek tartja a játszótereknél a megfelelő közvilágítás kialakítását. Azon is el kellene gondolkodni, hogy köztéri kamera rendszert építsenek ki. Nem is a játszótérre, hanem a játszóteret megközelítő járdaszakaszra. Ez is visszatartó erő lenne. A játszóterek állagmegóvása és élettartalmának növelése a fontos szempont.

Nagypál Sándor: A Piroskavárosi játszótérrel kapcsolatban elmondja, hogy több mint egy éve a gumiszőnyeget felszedték. Senki nem tudta neki megmondani azt, hogy hova lettek a gumilapok.

Egy év óta azt mondogatják, hogy a gumiszőnyeget ellopták, de azt nem lopták el, azt a Városellátó Intézmény szedte fel, mert balesetveszélyes volt. Azonban a forrást a város vezetése egy év óta nem találta meg, mert 5 millió forintot kellene ahhoz, hogy oda visszahelyezzék. Úgy gondolták Dr. Somogyi Árpád képviselő-társával, hogy lesz ott kamera is a templom elé, meg lesz figyelve a terület, de az csak ígéret volt, még az sincs. Mindig azt kapja az interpellációs válaszban, hogy egyeztetés alatt van a dolog.

Elég sokáig tart az egyeztetés, de bízik benne, hogy meglesz.

*Az eddig elhangzottakat a 2249. számú hangszalag A.) oldal 258-tól végig és B.) oldal 001-től végig tartalmazza.*

Bartókné Vincze Zsuzsanna: A térképről lemaradt az Attila utcai játszótér, ami játékot már csak nyomokban tartalmaz. Lehetnek elvárásaink, de nagyon fontos lenne, hogy a város, mint üzemeltető elsősorban teljesítse a kötelezettségeit. Úgy látja, hogy a játszótereknél jelentős a rongálás is, de az amortizációból a karbantartás hiányából eredő avulás sokkal jelentősebb, mint a szándékos rongálás.

16

Bedő Tamás: Alapvetően a játszóterek rendjéről szóló előterjesztésről van szó, annak is az első olvasata. A vitából világosan látszott, hogy alapvetően azok a problémák, amelyek a játszóterekkel, vagy azok hiányával, illetve fenntartásával kapcsolatban eddig az 5 év alatt elhangzottak, azok most kicsúcsosodtak. Egyetért minden képviselőtársával, egyrészt a bökényi városrész a projekt kapcsán szerencsésebb helyzetbe került, mert jelentős számú korszerű játszótér került kiépítésre, kamerás megfigyeléssel, a nagyjátszótér részbeni kivilágításával. Ezek a játszóterek már a használat során – ha nincs karbantartás és heti rendszeres átnézés – amortizálódni fognak. Van garancia a játszóeszközökön, de a karbantartás elmaradása az nem garancia, ami a többi játszótérnél is így van. Az biztos, hogy a következő képviselő- testületnek ebbe valamilyen rendszert be kell vinnie. Ilyen a TOP CLLD a 7.1.1. pályázatból kettőre valószínűleg lehetőség lesz, az egyik az Attila utcai lesz. Hiába lesznek letelepítve, ha után, nincsenek figyelve, karbantartva. Például egy csavar kilazulása miatt 200 eFt-os javítási számlát „sikerült” produkálni, pedig a csavar meghúzása kb. 300 Ft lett volna. Kifejezett elvárás lesz a következőkben a Városellátó Intézménytől, hogy olyan emberek legyenek, akik hetente egyszer végignézik a játszóeszközöket. Értelemszerűen az nem a karbantartás hiánya, amikor az új játszóeszköz vár oldalából 3 deszkát kirúgnak. Felhívja a figyelmét, hogy mindenki az erejét azokban a sportparkokban töltse ki, mint ami a Kerekárokban, vagy a nagyjátszótéren van. Jelenleg az összes önkormányzat által indított beruházásnál jelentős vagyoni elem képződik, ez különösen igaz a játszóterekre. Mindenütt kamerás megfigyelés lesz, az eddig kapott adatok alapján a kamerák eredményesen működnek, a közterületi garázdaság jelentősen visszaesett, az ebből eredő felderítés jó számokat mutat. Úgy gondolja, hogy nem a 14 év alatti korosztálynak szánt játszóterek azok, ahol valóban a fiatal felnőtteknek a szabadidejüket tölteniük kell. Arra is teremt a város lehetőséget, de itt leginkább az eszközöket a gyerekeknek szánják. Javasolja első olvasatként elfogadni a rendelet-tervezetet, azzal a megjegyzéssel, hogy a következő képviselő-testület világos szabályokat fog ebben felállítani az eddig elhangzottak alapján.

A Polgármester szavazásra bocsátja a beterjesztett határozati javaslatot.

A Képviselő-testület 12 igen szavazat mellett – minősített többséggel - a következő határozatot hozza:

**168/2019. (IX.26.) önkormányzati**

Ig/218-1/2019.

H a t á r o z a t

Csongrád Városi Önkormányzat Képviselő- testülete „A játszóterek használatának rendjéről szóló önkormányzati rendelet megalkotása” című előterjesztést megtárgyalta, és az alábbi döntést hozta:

17

1. A Képviselő-testület első olvasatként fogadja el a rendeletet azzal, hogy kéri a jegyzőt további vélemények figyelembevételével terjessze be a rendeletet a Képviselő-testület 2019. decemberi ülésre.

Erről jegyzőkönyvi kivonaton értesítést kap:

1. Képviselő-testület tagjai

2. Dr. Juhász László jegyző

3. Dr. Kádár Judit aljegyző és általa:

4. érintettek

**4. Javaslat a helyi közművelődési feladatok ellátásról szóló 35/2016. (VII.8.) önkormányzati rendelet módosítására**

Bedő Tamás: Technikai előterjesztésről van szó, egy paragrafus számot kell kicserélni.

**Bizottsági vélemények:**

Murányi László a pénzügyi és városfejlesztési bizottság elnöke elmondja, hogy formai dologról van szó, a bizottság az anyagot 4 igen egyhangú szavazattal javasolja elfogadásra.

Bartókné Vincze Zsuzsanna az oktatási, művelődési és sport bizottság elnöke közli, hogy a bizottság 4 igen szavazattal támogatja a módosítást.

Fábián György az ügyrendi, jogi-és összeférhetetlenségi bizottság elnöke elmondja, hogy a bizottság 5 igen egyhangú szavazattal egyetért az előterjesztéssel.

Dr. Somogyi Árpád a részönkormányzat elnöke közli, hogy a bokrosi városrészi önkormányzat 5 igen szavazattal támogatja az anyagot.

Bedő Tamás: Szavazásra bocsátja a beterjesztett rendelet-tervezet elfogadását.

A Képviselő-testület egyhangúlag, 12 igen szavazattal – minősített többséggel – megalkotja a következő rendeletét.

**25/2019. (IX 27.) önkormányzati**

Önk/201-1/2019.

**R e n d e l e t**

Csongrád Városi Önkormányzat Képviselő-testülete megalkotja a 25/2019. (IX. 27) önkormányzati rendeletét a helyi közművelődési feladatok ellátásról szóló 35/2016. (VII.08.) önkormányzati rendelet módosításáról

18

Erről jegyzőkönyvi kivonaton értesítést kap:

1. a Képviselő-testület tagjai

2. Jegyzői iroda és általa:

3. Művelődési és Oktatási Bizottság elnöke

**- - -**

**5. A Csongrádi Alkotóház alapító okiratának módosítása**

Bedő Tamás: Egy tevékenységi kör kerül beépítésre - nem lakóingatlan bérbeadása, üzemeltetése lenne - mert az Alkotóháznak jelentős forgalma van.

**Bizottsági vélemények:**

Fábián György az ügyrendi, jogi-és összeférhetetlenségi bizottság elnöke közli, hogy a bizottság 5 igen egyhangú igen szavazattal elfogadásra javasolja ezen tevékenység legalizálását.

Bartókné Vincze Zsuzsanna az oktatási, művelődési és sport bizottság elnöke elmondja, hogy a bizottság 4 igen szavazattal támogatja az előterjesztést.

Murányi László a pénzügyi és városfejlesztési bizottság elnöke közli, hogy a bizottság 4 igen szavazattal egyetért az anyaggal.

Bedő Tamás: Szavazásra bocsátja a beterjesztett határozati javaslat elfogadását.

A Képviselő-testület 12 igen szavazat mellett – minősített többséggel - a következő határozatot hozza:

**169/2019. (IX.26.) önkormányzati**

Önk/200-1/2019.

H a t á r o z a t

Csongrád Városi Önkormányzat Képviselő- testülete „A Csongrádi Alkotóház alapító okiratának módosítása” című előterjesztést megtárgyalta, és az alábbi döntést hozta:

1. A Képviselő-testület a Csongrádi Alkotóház 09-423-13/2016. okiratszámú 38/2016.(II.26.) önkormányzati határozattal elfogadott alapító okiratát az alábbiak szerint módosítja és fogadja el egységes szerkezetbe foglalva a törzskönyvi bejegyzés napjától kezdődő hatállyal:

- Az Alapító Okirata 4.4. pontjába foglalt táblázat a következő 5. sorral egészül ki.

|  |  |  |
| --- | --- | --- |
| 5 | 680002 | Nem lakóingatlan bérbeadása, üzemeltetése |

19

1. A Képviselő-testület felhatalmazza a polgármestert, hogy a módosító okiratot és az egységes szerkezetbe foglalt alapító okiratot írja alá.

Határidő: azonnal

Felelős: Bedő Tamás polgármester

1. A képviselő –testület utasítja a jegyzőt, hogy az intézmény módosító és egységes szerkezetbe foglalt alapító okiratát küldje meg törzskönyvi nyilvántartásba történő bejegyzés végett a Magyar Államkincstár Csongrád Megyei Igazgatóságához.

Határidő: azonnal

Felelős: Dr. Juhász László jegyző

Erről jegyzőkönyvi kivonaton értesítést kap:

1. A Képviselő-testület tagjai
2. Magyar Államkincstár Csongrád Megyei Igazgatósága
3. A Csongrádi Alkotóház
* - -

**6. Csatlakozás a BURSA Hungarica Felsőoktatási Önkormányzati Ösztöndíjpályázat 2020. évi fordulójához, és tájékoztató az előző évi forduló eredményeiről.**

Bedő Tamás: Az a kérése, hogy a 6-os 7-es előterjesztés egyben kerüljön megvitatásra, mert ezek mindig összefüggnek.

**Bizottsági vélemények:**

Bartókné Vincze Zsuzsanna az oktatási, művelődési és sport bizottság elnöke elmondja, hogy ennek a támogatási formának három „lába”van, az egyik az önkormányzati támogatás, a megyei önkormányzat által nyújtott rész, illetőleg az Emberi Erőforrások Minisztériuma teszi mellé a harmadik részt, így áll össze ezen ösztöndíjnak a havi összege. Annyiból változik most a szabályzat, hogy az egy főre jutó jövedelemhatárt jelentősen megemelnék, talán így többen beleférnének a kategóriákba, mivel időközben nőtt a minimálbér és a garantált bérminimum is. Előfordulhat, hogy valaki ez miatt esett ki belőle. Mindkét napirendi pontot, a pályázathoz csatlakozást és a szabályzat megalkotását a bizottság 4 igen szavazattal támogatta.

Fábián György az ügyrendi, jogi-és összeférhetetlenségi bizottság elnöke közli, hogy

mindkét előterjesztést a bizottság 5 egyhangú igen szavazattal támogatja. Sajnálattal állapítja meg, hogy a BURSA Hungarica-ra a pályázatok száma évek óta jelentősen csökkent, ennek okait most és korábban is keresték. Úgy véli, ennek sok oka van. Kevés a pályázó, de talán a kereseti határ módosításával megnövekedhet a számuk.

20

Murányi László a pénzügyi és városfejlesztési bizottság elnöke elmondja, hogy 2000-ban még az első Orbán-kormány hozta ezt a szerencsés dolgot, és jó, hogy azóta egyetlen kormány sem nyúlt hozzá. Egyetlen kérdése, kételye van, mégpedig a megyei önkormányzat. Nem tudja, hogy a megyei önkormányzatnak milyen pénzeszközök vannak a tulajdonában, hiszen az a pénzodaadás feltételes módon van még az anyagban is leadva. Lehet tudni ezzel kapcsolatban valamit? A kormány ugyanannyit ad, mint amennyit az önkormányzat - az eddig is így volt, azzal nincs gond, - de most feltételes módban van a megyei önkormányzat. A bizottság 4 igen egyhangú szavazattal elfogadásra javasolja az anyagot.

Bedő Tamás: Ha jól tudja, ezer forintot ad hozzá a megyei önkormányzat.

Dr. Somogyi Árpád az egészségügyi és szociális, valamint a részönkormányzat elnöke közli, hogy az egészségügyi és szociális bizottság a mellékelt táblázat alapján megállapítható, hogy ezen pályázat egyértelműen leszálló ágat mutat. Az iroda javaslatára, illetve felmérésük alapján kinyitották az értékhatárt, nettó 122 eFt és 140 eFt-ra az egy szülős háztartások tekintetében. Remélhetőleg szinten tartás lesz. Elhangzott, hogy egyrészt a városban is futnak a továbbtanulókat több pénzzel támogató pályázatok, illetve bizonyos létszámváltozások is történtek a felsőoktatásban. Ez összetett gond, de lehet, hogy vannak olyan források, amelyek több pénzt tudnak fizetni. Mindkét előterjesztést 5 igen egyhangú szavazattal támogatta a bizottság, a bokrosi városrészi önkormányzat 4 igen egyhangú szavazattal egyetértett a két anyaggal.

**Kérdések, vélemények:**

Havasi Jánosné: A BURSA Hungaricával kapcsolatosan annyit el tud mondani, hogy az előző évben az ő javaslatára emelte meg – megduplázta - a Közgyűlés a támogatási összeget. Ebben az évben az újonnan felálló Megyei Képviselő-testület fog dönteni ezekben a pályázatokban való közreműködésről. Az akkor elhangzottak szerint nagyon fontos, hogy ez a támogatási forma maradjon meg a továbbtanulóknak. Hozzáteszi, hogy nagyon sok település nem vesz részt ebben a fajta támogatásban, hanem önállóan, saját pénzeszközökből, saját költségvetéséből biztosít erre forrást. A megyében pontosan 38 település van ebben benne. Várhatóan az idei évben is meg lesz ez a támogatási forma.

Bedő Tamás: Az anyag kitér arra, hogy egyrészt jelentősen megemeli a város az értékhatárt, pont az miatt, hogy gyakorlatilag egy-két garantált bérminimummal rendelkező házaspár, aki egy felsőoktatásban tanuló gyermeket nevel – az három felé osztva - már nem fért volna bele a jövedelembe, így a jövedelemi határt jelentősen, 150 %-kal megemelték. 72 eFt-ról közel 130 eFt-ra került emelésre az egy főre eső összeg, illetve a méltányos is jóval megemelkedett az eddigi 82 eFt-ról közel 142 eFt-ra, szinte duplájára. Ebben az évben az a döntés született, hogy mindenki 5eFt-ot fog kapni, tehát a törvényi maximumot adja a város.

21

Ez azt jelenti, hogy mindenki, aki a BURSÁ-ra jogosult lesz, a várostól kapott, az államtól a maximum 5eFt-ot fogja kapni, tehát minimum 10 eFt-tal tud számolni, plusz a megye által adható összeg, ami tavaly 2eFt volt. Az biztos, hogy a csongrádi önkormányzat 5eFt-os támogatást fog adni. Eddig a rendelet úgy volt, hogy 3eFt-tól 5eFt-ig, innentől ez fix 5eFt-ra fog változni. Ez a törvényben adható maximum, tehát amennyivel az állam ki tudja egészíteni.

Bedő Tamás: Szavazásra bocsátja a beterjesztett határozati javaslatot.

A Képviselő-testület 12 igen szavazat mellett – minősített többséggel - a következő határozatot hozza:

**170/2019. (IX.26.) önkormányzati**

Szo/788-5/2019.

H a t á r o z a t

Csongrád Városi Önkormányzat Képviselő-testülete megtárgyalta a „Csatlakozás a BURSA Hungarica Felsőoktatási Önkormányzati Ösztöndíjpályázat 2020. évi fordulójához, és tájékoztató az előző évi forduló eredményeiről” szóló előterjesztést és a következő döntést hozza:

1. Felhatalmazza a polgármestert, hogy a BURSA Hungarica Felsőoktatási Önkormányzati Ösztöndíjpályázat csatlakozási nyilatkozatát írja alá.

Határidő: 2019. október 2.

Felelős: Bedő Tamás polgármester

1. A BURSA Hungarica Felsőoktatási Önkormányzati Ösztöndíjpályázat 2020. évi fordulója finanszírozására a 2020. évi önkormányzati költségvetésben 1.500.000,-Ft előirányzatot biztosít.

Határidő: 2020. évi költségvetés elfogadása

Felelős: Bedő Tamás polgármester

Erről jegyzőkönyvi kivonaton értesítést kap:

1. Képviselő-testület tagjai
2. Csongrád Város polgármestere
3. Gazdálkodási Iroda
4. Jegyzői Iroda Szociális és Lakásügyi csoport
* - -

**7. Javaslat: Csongrád Városi Önkormányzat Képviselő-testülete Felsőoktatási Ösztöndíjpályázat szabályzatának megalkotása**

Bedő Tamás polgármester szavazásra bocsátja a beterjesztett szabályzat elfogadását***.***

22

A Képviselő-testület 12 igen szavazat mellett – minősített többséggel - a következő határozatot hozza:

**171/2019. (IX.26.) önkormányzati**

Szo/788/6/2019.

H a t á r o z a t

Csongrád Városi Önkormányzat Képviselő-testülete megtárgyalta a „Javaslat: Csongrád Városi Önkormányzat Képviselő-testülete Felsőoktatási Ösztöndíjpályázat szabályzatának megalkotására” című előterjesztést és a következő döntés hozza:

1. Csongrád Városi Önkormányzat Képviselő-testülete a Csongrád Város Felsőoktatási Ösztöndíjpályázat Szabályzatát az előterjesztés melléklete szerint megalkotja.
2. A képviselő-testület felhatalmazza a polgármestert és a jegyzőt a Szabályzat aláírására.
3. Utasítja a jegyzőt, hogy a Városháza hirdetőtábláján és Csongrád Város honlapján a szabályzatot tegye közzé.

Határidő: 2019.10.02.

Felelős: Dr. Juhász László jegyző

Erről jegyzőkönyvi kivonaton értesítést kap:

1. Képviselő-testület tagjai
2. Jegyzői Iroda Szociális és Lakásügyi csoport
3. Gazdálkodási Iroda
* - -

**9. Csongrád fahíd és kompüzem üzemeltetéséhez biztosított terület művelésből való kivonása.**

**Bizottsági vélemények:**

Murányi László a pénzügyi és városfejlesztési bizottság elnöke elmondja, hogy a bizottság 4 igen egyhangú szavazattal támogatja az előterjesztést. Ezt a területet így is - úgy is használják, ami fontos, hogy tulajdonjogot nem ad a város. Ezt azért mondja, mert kb. 4 évvel ezelőtt kezdeményezte, hogy a város kérje vissza az 1903-ban létesült csongrádi vashíd – ami Szentes felé vezet – csongrádi területrészének visszaadását Szentes várostól. Ezt hosszasan tárgyalták, voltak támogatók a szentesi képviselő-testületben, de a többség - a vezetővel az élen - nem támogatta a városnak ezt a kezdeményezését és a mai napig 4,5–5 hektár – de lehet, hogy több – erdős terület Szentes város tulajdonába van bejegyezve. Mindez az „elvtársi korszakban”, amikor nem volt jelentősége, mert az innenső és a túloldal is állami tulajdon volt, így került a Kis-Tisza is a Hortobágyi Állami Gazdaság tulajdonába, odaírták jóvá. A nevezett terület is így került át Szentesre.

23

Véleménye szerint a jövőben erre vissza kell térni, hátha egy más szellemiségű képviselő-testület lesz Szentesen. Az elvétel oka az volt, hogy a 451-es számú közút központja Szentes, ha deponálás van, akkor ne kelljen értesíteni a csongrádi tanácsot, hanem automatikusan saját területeken dolgoznak, így került átírásra oda. Jelentős területről van szó, de erre vissza kell térni. Az a feltétel, hogy csak ingyenes bérbeadás történik és nem tulajdonátadás.

Bedő Tamás: technikai jellegű előterjesztésről van szó, ez a fahíd és kompüzem üzemeltetéséhez – a mostani jogszabályoknak megfelelően - szükséges. Nem gondolja, hogy eddig észrevette volna a város, hogy a város tulajdona volt, de most sem arról van szó, hogy a tulajdonról lemondjanak, hanem átadják ingyenes használatra. De mivel a város a tulajdonos, a művelési ágból való kivonást csak a város kezdeményezheti.

Fábián György az ügyrendi, jogi-és összeférhetetlenségi bizottság elnöke közli, az utóbbiak alapján elmondottakat értelmezve a bizottság 5 igen egyhangú szavazattal az előterjesztést támogatja.

*Kérdés, vélemény nem hangzott el.*

Bedő Tamás: Szavazásra bocsátja a beterjesztett határozati javaslatot.

A Képviselő-testület 12 igen szavazat mellett – minősített többséggel - a következő határozatot hozza:

**172/2019. (IX.26.) önkormányzati**

Önk/202-1/2019.

H a t á r o z a t

Csongrád Városi Önkormányzat Képviselő-testülete a „Csongrád fahíd és kompüzem üzemeltetéséhez biztosított terület művelésből való kivonása” című előterjesztést megtárgyalta és az alábbi döntést hozza:

1. A Képviselő-testület hozzájárul ahhoz, hogy az önkormányzat tulajdonát képező csongrádi 0736 hrsz-ú ingatlannak az előterjesztés mellékletét képező térképmásolaton feltüntetett 4571 m2 területrésze művelésből kivonásra kerüljön híd és kompüzem, mint közérdekű cél működtetése céljára.

 A művelésből való kivonás költségviselője a Magyar Közút Nonprofit Zrt. vagy az általa ügyben meghatalmazott cég.

2. A Képviselő-testület meghatalmazza a polgármestert az érintett területrész művelésből való kivonása érdekében szükséges nyilatkozatok megtételére.

Határidő: folyamatos

Felelős: Bedő Tamás polgármester

24

Erről jegyzőkönyvi kivonaton értesítést kap:

1. Képviselő-testület tagjai
2. Magyar Közút Nonprofit Zrt.

**10. Csongrád város vízi közműveinek 2020-2034. Gördülő Fejlesztési Terve jóváhagyása**

Bedő Tamás: Ebből sohasem az valósul meg, ami benne van. Ha jogalkotó lenne, ezt már régen eltörölte volna. Minden évben véleményezésre, elfogadásra kerül és utána nincs belőle semmi.

**Bizottsági vélemények:**

Murányi László a pénzügyi és városfejlesztési bizottság elnöke elmondja Csongrád város lakosságának is, a vízzel kapcsolatos döntés nem Csongrád városban van, bár a tulajdon a városé. Ezért vissza kap a város 10,- Ft bérleti díjat az értékesített víz köbmétere után a központi fenntartótól, melynek központja Békéscsaba. Közel 20 millió forint nettó pénzről lehet beszélni éves szinten. A gördülő fejlesztési programot minden év szeptember 30-ig le kell adni, ami megtörtént és a testület ezt jóvá fogja hagyni. Ahogy a Polgármester úr mondta, ez egy „vicc” kategória, mert bár tartalmazza az év közben a város által jelzett meghibásodásokat, igényeket, javításokat, karbantartásokat, ezek a fejlesztések mind tartalék listán vannak, azok nem igen tudnak megvalósulni a jövő évben sem, de még is el kell fogadni, hogy mi a terv. A bizottság 4 igen egyhangú szavazattal elfogadásra javasolja az anyagot.

Fábián György az ügyrendi, jogi-és összeférhetetlenségi bizottság elnöke egyetért polgármester úr bevezető szavaival, miszerint ez egy évente visszatérő felesleges dolog, de formalitás, amit jóvá kell hagyni és feljebb kell terjeszteni. A bizottság 5 igen egyhangú igen szavazattal elfogadásra javasolja az előterjesztést.

Dr. Somogyi Árpád az egészségügyi és szociális valamint a részönkormányzat elnöke közli: egy nyári esetet látva úgy gondolja, hogy szép neve van az előterjesztésnek, illetve a tervnek. A bizottsági ülésen felmerült, hogy valószínűleg nemcsak Csongrádon, de országosan is nagy kihívás lesz ennek a rendszernek a megújítása. Aki látott már csőtörést Csongrádon, az láthatta, hogy azok a vezetékek, amiben jelenleg az ivóvizet kapja a lakosság, 40-50 éves nagy része, eternit csövek, a víznek kb. 70 %-a még ezen keresztül jut el az emberekhez. Valószínű, hogy az új ivóvízzel meglévő problémák egy része ebből a hálózatból adódik, mert ebben az elmúlt 10, 20, 30, 40 évben sok minden lerakódott, új anyagok kerültek az ivóvízbe, hogy azok megfeleljenek az európai normáknak. Megemelkedett a nyomás és ez miatt van a jelenlegi helyzet. Úgy gondolja, hogy Csongrád Városi Önkormányzat önerőből ennek a rendszernek a megújításához nagyon kevés, ez milliárdos nagyságrendű feladat lesz az elkövetkező években.

25

Azt még nem lehet tudni, hogy ehhez milyen források állnak majd rendelkezésre, de úgy véli, hogy központi segítség nélkül nehezen lesz megvalósítható. Remélhetőleg, ha ez mégis megvalósul, akkor az események, haváriák - amik időnként a rendszerben megjelennek - kevesebb számban lesznek. Ő nem ért hozzá, de úgy véli, hogy nagyon elavult a rendszer. A bizottság 5 igen szavazattal, a bokrosi városrészi önkormányzat 4 igen szavazattal támogatta az anyagot.

*Kérdés, vélemény nem hangzott el.*

Bedő Tamás polgármester szavazásra bocsátja a beterjesztett határozati javaslatot.

A Képviselő-testület 12 igen szavazat mellett – minősített többséggel - a következő határozatot hozza:

**173/2019. (IX.26.) önkormányzati**

Fjl/346-2/2019.

H a t á r o z a t

Csongrád Városi Önkormányzat Képviselő-testülete megtárgyalta a *Csongrád város vízi közműveinek 2020-2034. Gördülő Fejlesztési Terve jóváhagyása* címűelőterjesztést, és az alábbi döntést hozza:

1. A Képviselő-testület a *Csongrád város vízi közműveinek 2020-2034. évi Gördülő Fejlesztési Tervét* az előterjesztés 1. számú melléklete szerint jóváhagyja és felhívja a Polgármestert, hogy a Fejlesztési Tervet küldje meg az Alföldvíz Zrt-nek.

Határidő: azonnal

 Felelős: Bedő Tamás polgármester

2. A Képviselő-testület elfogadja a Csongrád város vízi közműveinek felújításáról, pótlásáról adott 2018. évi tájékoztatót és kéri a polgármestert, hogy az adott évi gördülő fejlesztési tervek jóváhagyásával egy időben a továbbiakban is számoljon be az előző évben megvalósult feladatokról.

Határidő: szöveg szerint

 Felelős: polgármester

Erről jegyzőkönyvi kivonaton értesítést kap:

1. A Képviselő-testület tagjai
2. Fejlesztési és Üzemeltetési Iroda
3. Alföldvíz Regionális Víziközmű-szolgáltató Zrt.

- - -

26

**11. Tájékoztatás a lejárt határidejű határozatok végrehajtásáról**

Bedő Tamás polgármester: A pénzügyi és a jogi bizottság tárgyalta és fogadta el az előterjesztést.

**Kérdések, vélemények:**

Fábián György: A lejárt határidejű határozatok között a 097,7 hrsz-ú ingatlan eladására vonatkozóan jelzi, hogy nem fogadta el a vevő a képviselő-testület által meghatározott árajánlatot, ezzel újból foglalkozni kell. A bizottsági ülésen elhangzott, hogy ez nem úgy van, mint a piacon, hogy alkudozni kellene, és sok az összeg, amit az útért fizetni kellene, hanem történt egy döntés, ennek alapján a vevő vagy fizet, vagy nem. Ha nem fizet, akkor visszaállítja az eredeti állapotot. Javasolja, hogy ennek alapján Jegyző úr vegye fel a kapcsolatot az ajánlatot tevővel és világosan fejtse ki a részleteket. Javasolja, hogy ezt a megállapítást a képviselő-testület is mérlegelje.

Bedő Tamás: Eredeti állapot akképpen helyreáll, ha nem írja alá az adásvételi szerződést, ha az adásvételi szerződés nem jön létre, akkor a terület továbbra is az önkormányzat tulajdona. Ez mindenképp a következő testület dolga lesz, ha csak vissza nem vonja ezen nyilatkozatát és el nem fogadja az eredeti ajánlatot. A városnak ez nem sürgős, mivel nincs aláírva a szerződés, az az útrész továbbra is az önkormányzat tulajdona.

A Polgármester szavazásra bocsátja a tájékoztató elfogadását.

A Képviselő-testület 12 igen szavazat mellett a következő határozatot hozza:

**174/2019. (IX.26.) önkormányzati**

Önk/12-18/2019.

H a t á r o z a t

Csongrád Városi Önkormányzat Képviselő-testülete megtárgyalta és elfogadja a ***2019. augusztus 29-ei*** *(rendes)* és a***szeptember 3-ai*** *(rendkívüli)* testületi ülésen hozott határozatok végrehajtásáról szóló tájékoztatást.

Erről jegyzőkönyvi kivonaton értesítést kap:

1. a képviselő-testület tagjai

2. a jegyzői iroda

**12. 2020. 01.01.-2021.12.31. közötti közvilágítási szolgáltatás beszerzése.**

Bedő Tamás: Erre a soron kívüli előterjesztésre azért volt szükség, mert az energia árának emelkedése miatt várhatóan a város kicsúszik a 15 mFt-ból a közvilágításnál. Ez a klasszikus korábbi meghívásos pályázat, amit 5-6 forgalmazónak kiküldek és elbírálták, az már nem működik.

27

Közbeszerzést kell kiírni, ami bonyolult, nagyon sok szempontot kell figyelembe venni. A korábbiakkal ellentétben ez miatt szakértőt is igénybe kell venni. Az elindításának indoka, hogy kb. 2 hónap egy ilyen közbeszerzési eljárás, és a városnak január 01-jével rendelkeznie kell szolgáltatóval. Jó lenne, ha a folyamat elindulna. Majd valamikor novemberben a következő testület eldönti, hogy kivel köt közvilágítási szerződést. Ha csak novemberben indítanánk el ezt a folyamatot, akkor biztos, hogy nem lesz eredményes a közbeszerzés, tekintve a karácsonyi ünnepekre, amikor december közepétől „megáll az élet”.

*Kérdés, vélemény nem merült fel.*

A Polgármester szavazásra bocsátja a beterjesztett határozati javaslat elfogadását.

A Képviselő-testület 12 igen szavazat mellett – minősített többséggel - a következő határozatot hozza:

**175/2019. (IX.26.) önkormányzati**

Fjl/71-2/2019.

H a t á r o z a t

A Csongrád Városi Önkormányzat Képviselő-testülete a „*2020.01.01.-2021.12.31. közötti Közvilágítási szolgáltatás beszerezése”* című előterjesztéstmegtárgyalta és a közvilágítás két évre szóló beszerzésére vonatkozóan elkészített engedélyokiratot elfogadja.

Felkéri a Polgármestert a közbeszerzési eljárás megindítására, a Bíráló Bizottság felállítására.

Határidő: 2019. október 10.

Felelős: Bedő Tamás polgármester

Erről értesítést kapnak:

1. A Képviselő-testület tagjai
2. Fejlesztési és Üzemeltetési Iroda
3. Gazdálkodási Iroda
* - -

Bedő Tamás: Volt egy el nem fogadott interpelláció az előző testületi ülésen. A Pénzügyi és Városfejlesztési Bizottság megvizsgálta Gyovai Gáspár egy el nem fogadott interpellációját, melyben két téma szerepelt. Felkéri Murányi László bizottsági elnököt, hogy adjon tájékoztatót az el nem fogadott interpelláció kivizsgálásáról.

28

Murányi László a Pénzügyi és Városfejlesztési Bizottság elnöke elmondja, hogy a bizottság megtárgyalta és elfogadásra javasolja a választ. A gép - ami ezeket a feladatokat végzi - most már megérkezett, Komlósi Mihály úr is jelen volt a bizottsági ülésen. A Városellátó Intézmény vezetője az árokkal kapcsolatos dolgokra is azt mondta, hogy azok megoldást nyertek. A bizottság megtárgyalta részletesen és elfogadásra javasolja a választ.

Bedő Tamás: Úgy gondolja, hogy az a Képviselő-testület a városért dolgozva békésen sok mindent megvitatva, de egyetértve tudott döntéseket hozni, magasra rakta a mércét a következő képviselő-testületnek. Mindenkinek külön megköszöni ebben a ciklusban végzett tevékenységét és mindenkinek sok sikert és kitartást kíván.

*További kérdés, vélemény nem hangzott el.*

Bedő Tamás polgármester az ülést 14,55 órakor bezárja.

K.m.f.

 Bedő Tamás Dr. Juhász László

 polgármester jegyző